b'\n_START_ARTICLE_\nFriedrich Adolf Trendelenburg\n_START_PARAGRAPH_\nFriedrich Adolf Trendelenburg (30. november 1802, Eutin, L\xc3\xbcbecki v\xc3\xbcrstpiiskopkond, P\xc3\xbcha Rooma Riik \xe2\x80\x93 24. jaanuar 1872, Berliin, Brandenburgi provints, Preisi kuningriik, Saksa keisririik) oli Saksa filosoof ja filoloog.\n_START_SECTION_\nNoorus\n_START_PARAGRAPH_\nTrendelenburg s\xc3\xbcndis Eutini linnas L\xc3\xbcbecki l\xc3\xa4hedal. Ta \xc3\xb5ppis Kieli, Leipzigi ja Berliini \xc3\xbclikoolides, kuulates teiste seas ka Hegelit ja Schleiermacherit. Seal hakkas ta huvituma \xc3\xbcha enam Platonist ja Aristotelesest ning 1826. aastal kaitses Trendelenburg doktoriv\xc3\xa4itekirja "Platonis de ideis et numeris doctrina ex Aristotele illustrata", milles p\xc3\xbc\xc3\xbcdis j\xc3\xb5uda Aristotelese kriitika kaudu Platoni filosoofia t\xc3\xa4psema tundmiseni._NEWLINE_Ta loobus pakutud klassikalise filoloogia \xc3\xb5ppetoolist Kielis ning hakkas Preisimaa haridusministri Karl vom Stein zum Altensteini l\xc3\xa4hedase s\xc3\xb5bra poja kodu\xc3\xb5petajaks. Selles ametis p\xc3\xbcsis ta seitse aastat (1826\xe2\x80\x931833), valmistades vabal ajal ette Aristotelese "De anima" kriitilise v\xc3\xa4ljaande (1833; 2. tr\xc3\xbckk Christian Belger, 1877). 1833 m\xc3\xa4\xc3\xa4ras Altenstein Trendelenburgi Berliini \xc3\xbclikooli erakorraliseks professoriks, kus too neli aastat hiljem sai ka korraliseks professoriks.\n_START_SECTION_\nTegevus \xc3\xb5ppej\xc3\xb5u ja filosoofina\n_START_PARAGRAPH_\nLigi 40 aasta v\xc3\xa4ltel n\xc3\xa4itas Trendelenburg end m\xc3\xa4rkimisv\xc3\xa4\xc3\xa4rselt eduka \xc3\xb5ppej\xc3\xb5una, eksamineerides suurema osa v\xc3\xa4ltel sest ajast k\xc3\xb5iki filosoofia ja pedagoogika \xc3\xb5ppej\xc3\xb5udude kandidaate Preisimaal. Tema \xc3\xb5petusmeetodit hindas k\xc3\xb5rgelt filosoof S\xc3\xb8ren Kierkegaard, kes nimetas Trendelenburgi "\xc3\xbcheks kainemaks filosoofiliseks filoloogiks, keda ma tean"." Tema \xc3\xb5pilaste seas olid Franz Brentano, Hermann Cohen, Wilhelm Dilthey, Ernst Laas, Friedrich Paulsen, Hans Vaihinger, Ludwig Feuerbach, Karl Marx, S\xc3\xb8ren Kierkegaard, Georg Cantor, Karl Eugen D\xc3\xbchring, Alois Riehl ja Friedrich Ueberweg._NEWLINE_1865. aastal sattus ta teravasse vaidlusse Kuno Fischeriga Immanuel Kanti ruumikontseptsiooni t\xc3\xb5lgenduse teemal. Ta r\xc3\xbcndas Fischerit teoses "Kuno Fischer und sein Kant" ("Kuno Fischer ja tema Kant", 1869), millele j\xc3\xa4rgnes Fischeri vastus "Anti-Trendelenburg" (1870). _NEWLINE_Friedrich Adolf Trendelenburg suri 69-aastasena. Tema poeg Friedrich Trendelenburg oli tuntud kirurg, kelle j\xc3\xa4rgi on nimetatud mitu meditsiinilist v\xc3\xb5tet ja materjali.\n_START_SECTION_\nFilosoofia\n_START_PARAGRAPH_\nTrendelenburgi filosoofiat m\xc3\xb5jutab l\xc3\xa4binisti tema armastus Platoni ja Aristotelese vastu, keda ta pidas mitte vastasteks, vaid l\xc3\xa4htuvaiks samast laiast idealistlikust alusp\xc3\xb5hjast. Tema enese seisukohti v\xc3\xb5ib pidada aristotelluse t\xc3\xa4nap\xc3\xa4evaseks versiooniks. Ehkki ta eitas absoluutse meetodi ja absoluutse filosoofia v\xc3\xb5imalikkust, nagu seda p\xc3\xbc\xc3\xbcdsid saavutada Hegel ja tema j\xc3\xa4rgijad, oli Trendelenburg selgelt idealist selle antiikses v\xc3\xb5i platonistlikus t\xc3\xa4henduses. Kogu tema t\xc3\xb6\xc3\xb6 oli p\xc3\xbchendatud ideaalse n\xc3\xa4itamisele reaalses. Kuid ta v\xc3\xa4itis ka, et filosoofia protseduur peab olema anal\xc3\xbc\xc3\xbctiline, t\xc3\xb5ustes \xc3\xbcksikutest faktidest universaalini, milles me leiame nende seletuse. Me tuletame terviku s\xc3\xbcsteemi meile tuttavast osast, ent rekonstrueerimisprotsess peab j\xc3\xa4\xc3\xa4ma ligikaudseks. Meie olukord ei v\xc3\xb5imalda l\xc3\xb5plikku s\xc3\xbcsteemi. Seep\xc3\xa4rast on meie kohus spekulatsioonidega ikka ja j\xc3\xa4lle alustamise asemel j\xc3\xa4\xc3\xa4da kindlaks sellele, mida v\xc3\xb5ib pidada ajaloolise arengu kestvateks tulemusteks._NEWLINE_Hilisematest filosoofidest m\xc3\xb5jutasid Trendelenburgi vaated Brentanot, Freget, Kierkegaardi, Euckenit ja Diltheyd._NEWLINE_|signature        ='